CELEX: 52019PC0131
Language: sl
Date: 2019-03-11
Title: Predlog SKLEP SVETA o stališču, ki se v imenu Evropske unije zastopa v okviru upravnega odbora za Konvencijo TIR v zvezi s predlogom za spremembo Carinske konvencije o mednarodnem prevozu blaga na podlagi TIR zvezkov

EVROPSKA KOMISIJA
            Bruselj, 11.3.2019
            COM(2019) 131 final
            2019/0073(NLE)
            Predlog
            SKLEP SVETA
            o stališču, ki se v imenu Evropske unije zastopa v okviru upravnega odbora za Konvencijo TIR v zvezi s predlogom za spremembo Carinske konvencije o mednarodnem prevozu blaga na podlagi TIR zvezkov
            
               
         
         
            
               OBRAZLOŽITVENI MEMORANDUM
            
            
               1.Predmet urejanja predloga
            
            
               Ta predlog se nanaša na sklep o stališču, ki se v imenu Unije zastopa v upravnem odboru, ustanovljenem s Carinsko konvencijo o mednarodnem prevozu blaga na podlagi TIR
                  1
                zvezkov (v nadaljnjem besedilu: Konvencija TIR), v zvezi s predvidenim sprejetjem sprememb v zvezi z združenji TIR in carinskimi uradi, vključenimi v operacije TIR. 
            
            
               2.Ozadje predloga
            
            
               2.1.Carinska konvencija o mednarodnem prevozu blaga na podlagi TIR zvezkov
            
            
               Namen Carinske konvencije o mednarodnem prevozu blaga na podlagi TIR zvezkov  z dne 14. novembra 1975 (v nadaljnjem besedilu: Konvencija TIR) je olajšati mednarodni prevoz blaga od carinskih uradov odhoda do namembnih carinskih uradov in skozi toliko držav, kot je potrebno. Konvencija TIR je začela veljati leta 1978. Januarja 2019 je konvencija vključevala 76 pogodbenic, in sicer 75 držav in Evropsko unijo. Evropska unija je pogodbenica Konvencije TIR
                  2
                od 20. junija 1983. Vse države članice so pogodbenice Konvencije TIR.
            
            
               2.2.Upravni odbor
            
            
               Upravni odbor deluje v okviru Carinske konvencije o mednarodnem prevozu blaga na podlagi TIR zvezkov. Naloga upravnega odbora je, da obravnava in sprejme spremembe Konvencije TIR. O predlogih se glasuje, vsaka država, ki je pogodbenica in je zastopana na sestanku upravnega odbora, pa ima en glas. Unija ima izključno pristojnost na področju carin, ki jih ureja Konvencija TIR. Vendar pa Unija kot mednarodna organizacija nima glasovalnih pravic. Vse države članice so pogodbenice z glasovalnimi pravicami.
            
            
               Spremembe Konvencije TIR se sprejemajo z dvotretjinsko večino glasov pogodbenic, ki so prisotne in glasujejo. Za sprejetje odločitve je potrebna sklepčnost najmanj ene tretjine držav, ki so pogodbenice. 
            
            
               2.3.Predvideni akt upravnega odbora
            
            
               Upravni odbor se bo v letu 2019 sestal na naslednja datuma: 7. februarja in 17. oktobra. Upravni odbor na enem od sestankov ali na izredni seji sprejme sklep o sprejetju predlaganih sprememb Carinske konvencije o mednarodnem prevozu blaga na podlagi TIR zvezkov (v nadaljnjem besedilu: predvideni akt).
            
            
               Cilji predvidenega akta so: (i) pojasniti, kateri organi lahko pooblastijo združenja, da delujejo kot garant; (ii) povečati število carinskih uradov odhoda in/ali namembnih carinskih uradov, ki so lahko vključeni v prevoz TIR; in (iii) zahtevati objavo informacij o omejitvah števila razpoložljivih carinskih uradov odhoda in/ali namembnih carinskih uradov, odprtih za operacije TIR. 
            
            
               Predvideni akt bo postal zavezujoč za pogodbenice v skladu s členoma 59 in 60 Konvencije TIR. Člen 59 obravnava spremembe glavnega dela Konvencije TIR in določa: „Razen v izjemah, predvidenih v členu 60, vsaka sprememba, predlagana v skladu s prejšnjim odstavkom, za vse pogodbenice začne veljati tri mesece po končanem dvanajstmesečnem obdobju po datumu predložitve predlagane spremembe, v katerem nobena od držav pogodbenic generalnemu sekretarju Združenih narodov ne sporoči ugovora zoper predlagano spremembo. Če je bil zoper predlagano spremembo sporočen ugovor v skladu z odstavkom 3 tega člena, se šteje, da sprememba ni bila sprejeta in nima nikakršnega učinka.“ 
            
            
               Člen 60 obravnava spremembe prilog h Konvenciji TIR in določa: „Vsaka predlagana sprememba prilog 1, 2, 3, 4, 5, 6, 7, 8, 9 in 10 obravnavana v skladu z odstavkoma 1 in 2 člena 59, začne veljati z datumom, ki ga upravni odbor določi ob njenem sprejetju, razen če pred datumom, ki ga določi upravni odbor istočasno, ena petina ali pet držav pogodbenic, kar koli je manj, generalnemu sekretarju Združenih narodov uradno sporoči svoj ugovor zoper spremembo. Upravni odbor datuma, navedena v tem odstavku, določi z dvotretjinsko večino glasov članov, ki so navzoči in glasujejo.“ 
            
            
               3.Stališče, ki se zastopa v imenu Unije
            
            
               Unija se strinja s cilji predlaganih sprememb Konvencije TIR in njenih pojasnjevalnih opomb. Unija zlasti podpira pojasnitev, kateri organi so pristojni za izdajanje dovoljenj garantnim združenjem; povečanje števila carinskih uradov, vključenih v operacijo TIR; in zahtevo po objavi informacij o omejitvah števila razpoložljivih carinskih uradov odhoda in/ali namembnih carinskih uradov, odprtih za operacije TIR.  
            
            
               Natančneje, predlog spremembe člena 6(1) Konvencije TIR, v skladu s katerim naj bi se beseda „vsaka“ nadomestila z besedilom „carinski organi ali drugi pristojni organi“, temelji na zahtevi Ruske federacije po upoštevanju dejstva, da glede na različne upravne ureditve, ki obstajajo v različnih pogodbenicah, pristojni organ za odobritev garantnega združenja ni vedno carinska uprava. Predlagano besedilo je kompromisna rešitev, saj je več pogodbenic, vključno z Evropsko unijo, izrazilo zaskrbljenost glede prvotnega predloga o izbrisu izraza „carinski organi“ zaradi zahtev nacionalnega ali mednarodnega prava. S predlagano spremembo bi se razširilo področje uporabe določbe in zagotovila potrebna prožnost. 
            
            
               Za obsežno spremembo gre pri predlogu spremembe tretje vrstice člena 18 Konvencije TIR, v skladu s katerim se beseda „štiri“ nadomesti z „osem“ in se doda nov odstavek: „Carinski organi lahko omejijo največje število carinskih uradov odhoda (ali namembnih carinskih uradov) na svojem ozemlju na manj kot sedem, vendar ne manj kot tri.“. S podvojitvijo števila carinskih uradov, ki so lahko vključeni v operacijo TIR, bi se s predlagano spremembo okrepila konkurenčnost sistema TIR in zagotovila opazna poenostavitev prometnega sektorja. Hkrati bi na podlagi predloga Ruske federacije pogodbenice ohranile možnost, da omejijo število carinskih uradov, vključenih na njihovem ozemlju, in se tako izognile morebitnim tveganjem za državni proračun. Predlagano spremembo bi bilo treba obravnavati skupaj s predlagano novo pojasnjevalno opombo k členu 18.
            
            
               Predlog za novo pojasnjevalno opombo k členu 18 Konvencije TIR je pripravil izvršni odbor TIR (ki ga je pooblastil upravni odbor). Njen namen je dopolniti predlagano spremembo člena 18, ki pogodbenicam omogoča, da imajo na svojem ozemlju manjše število carinskih uradov odhoda in/ali namembnih carinskih uradov. Predlagana nova pojasnjevalna opomba zahteva, da morajo biti, če v pogodbenici carinski organi omejijo največje število carinskih uradov odhoda (ali namembnih carinskih uradov) na svojem ozemlju, te informacije javno dostopne in zagotovljene tudi izvršnemu odboru TIR. S tem mehanizmom bi se v primeru takih omejitev v prometnem sektorju izognili pravnim in logističnim težavam. 
            
         
         
            
               Predlog za spremembo pojasnjevalne opombe k členu 6(2) Konvencije TIR, da se nadomesti navedba „države odobrijo“ s „pogodbenice pooblastijo“, je namenjen povečanju skladnosti besedila in je tehnične narave.
            
            
               Predlagana sprememba odstavka 1 dela I Priloge 9 h Konvenciji TIR, ki bi nadomestila besedo „pogodbenice“ s „carinski organi ali drugi pristojni organi pogodbenice“, je namenjena razširitvi področja uporabe zadevne določbe, da se zagotovi večja prožnost glede na različne upravne ureditve, ki obstajajo v različnih pogodbenicah. Podobno kot zgoraj opisana sprememba člena 6(1) ta predlog spremembe temelji na predlogu Ruske federacije. S predlagano spremembo bi se tako razširilo področje uporabe zadevne določbe in zagotovila potrebna prožnost.
            
            
               Posvetovanja o predlaganih spremembah so potekala z državami članicami v okviru skupine carinskih strokovnjakov za TIR (usklajevanje v Ženevi). Nadaljnja posvetovanja so potekala v okviru zasedanj delovne skupine za carinska vprašanja, ki se nanašajo na prevoz, Ekonomske komisije Združenih narodov za Evropo (UNECE). 
            
            
               Notranje usklajevanje in skupne razprave z državami članicami v okviru skupine carinskih strokovnjakov za TIR so jasno pokazali, da ni nasprotovanja predlaganim spremembam. 
            
            
               4.Pravna podlaga
            
            
               4.1.Postopkovna pravna podlaga
            
            
               4.1.1.Načela
            
            
               V členu 218(9) Pogodbe o delovanju Evropske unije (PDEU) so predvideni sklepi o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“.
            
            
               Pojem „akti s pravnim učinkom“ vključuje akte, ki imajo pravni učinek po pravilih mednarodnega prava, ki urejajo zadevni organ. Vključuje tudi instrumente, ki nimajo zavezujočega učinka v mednarodnem pravu, vendar „[lahko odločilno vplivajo] na vsebino ureditve, ki jo zakonodajalec Unije sprejme [...]“
                  3
               .
            
            
               4.1.2.Uporaba v obravnavanem primeru
            
            
               Upravni odbor je organ, ustanovljen s sporazumom, in sicer Carinsko konvencijo o mednarodnem prevozu blaga na podlagi TIR zvezkov.
            
            
               Akt, k sprejetju katerega se upravni odbor poziva, je akt s pravnim učinkom. Predvideni akt bo zavezujoč v mednarodnem pravu v skladu s členoma 59 in 60 Carinske konvencije o mednarodnem prevozu blaga na podlagi TIR zvezkov. 
            
            
               Predvideni akt ne dopolnjuje oziroma ne spreminja institucionalnega okvira Konvencije TIR.
            
            
               Postopkovna pravna podlaga za predlagani sklep je zato člen 218(9) PDEU.
            
            
               4.2.Materialna pravna podlaga
            
            
               4.2.1.Načela
            
            
               Materialna pravna podlaga za sklep iz člena 218(9) PDEU je odvisna predvsem od cilja in vsebine predvidenega akta, glede katerega se v imenu Unije zastopa stališče. Če ima predvideni akt dva cilja ali elementa in če je eden od teh ciljev ali elementov glavni, drugi pa postranski, mora sklep iz člena 218(9) PDEU temeljiti na samo eni materialni pravni podlagi, in sicer na tisti, ki se zahteva za glavni ali prevladujoči cilj ali element.
            
            
               4.2.2.Uporaba v obravnavanem primeru
            
            
               Glavni cilj in vsebina predvidenega akta se nanašata na skupno trgovinsko politiko.
            
            
               Materialna pravna podlaga za predlagani sklep je torej člen 207 PDEU.
            
         
         
            
               4.3.Sklep
            
            
               Pravna podlaga predlaganega sklepa bi moral biti člen 207 v povezavi s členom 218(9) PDEU.
            
            
               5.Objava predlaganega akta
            
            
               Ker bo akt upravnega odbora spremenil Carinsko konvencijo o mednarodnem prevozu blaga na podlagi TIR zvezkov in njene priloge, je primerno, da se po sprejetju objavi v Uradnem listu Evropske unije.
            
            
               2019/0073 (NLE)
            
            
               Predlog
            
            
               SKLEP SVETA
            
            
               o stališču, ki se v imenu Evropske unije zastopa v okviru upravnega odbora za Konvencijo TIR v zvezi s predlogom za spremembo Carinske konvencije o mednarodnem prevozu blaga na podlagi TIR zvezkov
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti člena 20(7) v povezavi s členom 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Carinska konvencija o mednarodnem prevozu blaga na podlagi TIR zvezkov z dne 14. novembra 1975 (v nadaljnjem besedilu: Konvencija TIR) je bila v imenu Evropske gospodarske skupnosti odobrena z Uredbo Sveta (EGS) št. 2112/78
                  4
                in je začela v Skupnosti veljati 20. junija 1983
                  5
               .
            
            
               (2)V skladu s členoma 59 in 60 Konvencije TIR lahko upravni odbor sprejme spremembe z dvotretjinsko večino pogodbenic, ki so prisotne in glasujejo.
            
            
               (3)Upravni odbor bo na izredni seji junija 2019 sprejel več sprememb Konvencije TIR in njenih prilog. 
            
            
               (4)Primerno je določiti stališče, ki naj se v imenu Unije zastopa v upravnem odboru, saj bodo spremembe za Unijo zavezujoče.
            
            
               (5)Da bi se upoštevale različne upravne ureditve, ki obstajajo v različnih pogodbenicah, je treba razširiti obseg akterjev iz člena 6 Konvencije TIR, ustrezne pojasnjevalne opombe in Priloge 9 h Konvenciji TIR, da lahko organi, ki niso carinski organi, pooblastijo združenje, da deluje kot garant za osebe, ki uporabljajo postopek TIR. 
            
            
               (6)Da bi se olajšala uporaba Konvencije TIR v logistični verigi in izboljšala konkurenčnost mednarodnega prevoza, ki ga zadeva Konvencija TIR, je treba spremeniti člen 18, da se poveča število carinskih uradov, ki so lahko vključeni v operacijo TIR. Hkrati je predvidena možnost, da carinski organi pogodbenice omejijo število carinskih uradov, ki so lahko udeleženi v operaciji TIR na njenem ozemlju, pod pogojem, da o takih omejitvah obvestijo javnost in izvršni odbor TIR –
            
            
               SPREJEL NASLEDNJI SKLEP:
            
            
               Člen 1
            
         
         
            
               Stališče, ki se v imenu Unije zastopa na devetinšestdeseti ali sedemdeseti seji upravnega odbora, temelji na osnutku sprememb, priloženemu temu sklepu.
            
            
               Člen 2
            
            
               Ta sklep je naslovljen na Komisijo.
            
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        TIR pomeni „Transports Internationaux Routiers“ ali „International Road Transports“ (mednarodni cestni prevoz).
               
               
                  
                     (2)
                  
                        Uredba Sveta (EGS) št. 2112/78 z dne 25. julija 1978 o sklenitvi Carinske konvencije o mednarodnem prevozu blaga na podlagi TIR zvezkov (Konvencija TIR) z dne 14. novembra 1975 v Ženevi (UL L 252, 14.9.1978, str. 1).
               
               
                  
                     (3)
                  
                        Sodba Sodišča Evropske unije z dne 7. oktobra 2014, Nemčija proti Svetu, C-399/12, ECLI:EU:C:2014:2258, točke 61–64. 
               
               
                  
                     (4)
                  
                        Uredba Sveta (EGS) št. 2112/78 z dne 25. julija 1978 o sklenitvi Carinske konvencije o mednarodnem prevozu blaga na podlagi TIR zvezkov (Konvencija TIR) z dne 14. novembra 1975 v Ženevi (UL L 252, 14.9.1978, str. 1).
               
               
                  
                     (5)
                  
                        UL L 31, 2.2.1983, str. 13.
               
            
      
    ---documentbreak--- 
      
         
               EVROPSKA KOMISIJA
            Bruselj, 11.3.2019
            COM(2019) 131 final
            PRILOGA
            k
            Predlogu sklepa Sveta
            o stališču, ki se v imenu Evropske unije zastopa v okviru upravnega odbora za Konvencijo TIR v zvezi s predlogom za spremembo Carinske konvencije o mednarodnem prevozu blaga na podlagi TIR zvezkov
            
               
         
         
            
               PRILOGA 1
            
            
               Spremembe Carinske konvencije o mednarodnem prevozu blaga na podlagi TIR zvezkov (Konvencija TIR, 1975)
            
            
            
               I Spremembe glavnega besedila Konvencije TIR na podlagi postopka za spremembo iz člena 59:
            
            
            
               Člen 6, odstavek 1
            
            
            
               Beseda vsaka se nadomesti s carinski organi ali drugi pristojni organi 
            
            
            
            
               Člen 18, vrstica 3
            
            
            
               Beseda štiri se nadomesti z osem
            
            
               Doda se nov odstavek, ki se glasi: Carinski organi lahko omejijo največje število carinskih uradov odhoda (ali namembnih carinskih uradov) na svojem ozemlju na manj kot sedem, vendar ne manj kot tri.
            
            
            
               II Spremembe prilog Konvencije TIR na podlagi postopka za spremembo iz člena 60:
            
            
            
               Priloga 6, pojasnjevalna opomba k členu 6(2)
            
            
         
         
            
               Besedi države odobrijo se nadomestita s pogodbenice pooblastijo
            
            
            
               Priloga 6, nova pojasnjevalna opomba k členu 18
            
            
            
               0.18.3 Pogodbenice javno objavijo informacije o takih omejitvah in o tem obvestijo izvršni odbor TIR, vključno z ustrezno uporabo elektronskih aplikacij, ki jih je v ta namen pripravil sekretariat TIR pod nadzorom izvršnega odbora TIR.
            
            
            
               Priloga 9, del I, odstavek 1
            
            
            
               Beseda pogodbenice se nadomesti z besedilom carinski organi ali drugi pristojni organi pogodbenice